**Kertész Zoltánné** az iskola névadójának gondolatai jellemezték azt a 40 éves munkát, mellyel Kertész Zoltánné tanárként, igazgató-helyettesként majd tagintézmény-vezetőként/igazgatóként dolgozott azon, hogy munkájában folyamatosan fejlődjön, előre haladjon a tanári hivatásában és fejlődő, dinamikus, vonzó iskolát teremtsen a tanulók, szülők számára.1985. augusztus 15-től az anarcsi iskola dolgozója, aki nagy szakmai tapasztalatával meghatározó egyénisége a tantestületnek. Nyitott az új módszerekre, innovatív, gyermekközpontú nevelő. Folyamatosan fejlesztette tudását, alapdiplomája mellé két mesterdiplomát, szakvizsgát szerzett. Pályája során nagy gondot fordított a felzárkóztatásra, HHH, BTMN, SNI tanulók fejlesztésére, erre irányuló iskola programok kidolgozásában, lebonyolításában vett részt. Fontos feladatának tartotta a tehetséggondozást, versenyeztetést; tanulói megyei és országos nyelvészeti, Szép magyar beszéd és szavalóversenyeken szép eredményeket értek el. Útravaló mentorként nagyon sok hátrányos helyzetű, de tehetséges tanuló számára nyújtott segítséget.

Számos iskolai pályázat megírásában, megvalósításában vett részt pl.: EFOP, HEFOP, IPR, Testvériskola A, Testvériskola B, Erzsébet Tábor stb. Szakmai életútjának kedves állomása a hagyományőrzés és a tudományos munka: könyvet írt az iskola névadójáról, kutatómunka, újságcikkek, szakmai előadások jellemzik ezirányú tevékenységét. Tudományos konferenciákat szervezett az iskolában és a Czóbel-kúriában, ahol neves irodalmárok, egyetemi oktatók, határon túli egyetemi oktatók tartottak előadást. Szaktanácsadói feladatokat 2013 óta lát el, a megye számos iskolájában támogatta, segítette a magyar szakos kollégák munkáját, a szakmai napokon innovációkat mutatott be, előadások, műhelymunkák sora jellemezte tevékenységét, a kollégák és a POK munkatársainak megelégedésére. Vezetői feladatait az elkötelezettség, iskola érdekeinek szem előtt tartása, az iskola folyamatos fejlesztése jellemezték. Vezetőként az emberséges, munkájában mindig a problémamegoldásra törekedett. Széles körű külső kapcsolatot ápol a helyi önkormányzattal, a Czóbel Minka Baráti Kör titkára, a Béres József TIT vezetőségi tagja, a Móricz Zsigmond Kulturális Egyesület tagja, a Hagyományőrző Kézimunka Szakkör vezetője. Számára a legelső mindig a gyermek, a gyermekek fejlődése és boldogsága, hiszen mint ahogy Kodály Zoltán ő is azt vallja: „Csak boldog gyerekből lehet boldog felnőtt, s csak ezekből lehet boldog ország.”